Troels Lund Poulsen (V), 2003-11-07:
Jeg vil gerne takke for muligheden for at få denne forespørgselsdebat i dag om Mellemøsten.
Siden den seneste debat i Folketinget har situationen jo forandret sig på mange måder.
Nu er vi desværre igen i en situation, hvor det er meget svært at se nogen løsning på de aktuelle problemstillinger.
Derfor er det også helt på sin plads at tage en debat og drøftelse om, hvordan vi fra dansk side kan medvirke til at stabilisere forholdene
, selv om det unægtelig ikke er nogen let opgave.
Siden Folketingets Udenrigsudvalg havde mulighed for at besøge Israel og de palæstinensiske selvstyreområder i slutningen af august, er konflikten desværre eskaleret i kraftigt omfang.
Efter Venstres opfattelse er det af afgørende betydning, at vi arbejder for en balanceret mellemøstpolitik.
Begge parter bærer et ansvar for den alvorlige situation.
Derfor skal vi også koncentrere kræfterne om at arbejde gennem EU samt at styrke kvartettens arbejde.
Derudover er det ligeledes af afgørende betydning, at vi opretholder en konstruktiv dialog med de mange moderate arabiske lande, men det vigtigste af alt er, at vi stadig væk må have et stærkt og vedvarende internationalt pres, der kan tvinge parterne tilbage til forhandlingsbordet
Israel har en legitim ret til at beskytte sin egen befolkning, men det er samtidig meget vigtigt at understrege og også give Israel den klare forståelse, at det ikke er løsningen med fortsatte israelske bosættelser i de palæstinensiske områder, der klart er i strid med den fjerde Genèvekonvention.
I forlængelse af dette må vi fra dansk side også kraftigt tage afstand fra opførelsen af den såkaldte sikkerhedsmur eller sikkerhedshegn, der blot medfører en yderligere radikalisering af konflikten og giver opbakning til de kræfter hos palæstinenserne, der ønsker at bruge vold og terror som deres udtryksform.
Derfor er det også i Israels egen interesse, at der findes en løsning på sikkerhedsmuren, fordi den i sin nuværende form umuliggør en vision om en tostatsløsning.
Det palæstinensiske selvstyre må også levere deres del
af aftalen for en stabilisering af konflikten.
Her forventes der afgørende, at det palæstinensiske selvstyre gør mere for at forebygge yderligere terrorhandlinger.
Det kan aldrig accepteres, at man bruger terror som et militært redskab.
Derfor må disse terrorhandlinger stoppes, og her har det vist sig, at ikke mindst en aktiv indsats fra Arafats side har formået at dæmpe volden i perioder, når han virkelig er trådt i karakter, selv om man i mange perioder kan betvivle Arafats reelle hensigter i forhold til at finde fremadrettede løsninger.
Det forslag til vedtagelse, som Venstre i dag sammen med en række andre partier fremsætter, giver den danske regering gode arbejdsbetingelser.
Heri bliver det slået fast, at løsningen på konflikten er en tostatsløsning, hvor Israel og Palæstina lever side ved side med anerkendte og sikre grænser.
Det er vigtigt for Venstre, at der bag forslaget til vedtagelse om Mellemøsten er en enighed, der går på tværs af traditionelle politiske skel her i Folketinget, og derfor glæder det mig at se, at jeg på vegne af Venstre, Socialdemokratiet, Dansk Folkeparti, Det Konservative Folkeparti, Socialistisk Folkeparti, Det Radikale Venstre og Kristendemokraterne kan fremsætte følgende:
Forslag til vedtagelse
Folketinget støtter den danske regering og de øvrige EU-landes opbakning til FN's generalforsamlings vedtagelse
den 21. oktober 2003